Diari Oficial de la Generalitat Valenciana


Sumari del DOGV 10412, del 26-12-2024 (2024/13900)

RESOLUCIÓ de 20 de desembre de 2024, d'ampliació terminis de presentació de la memòria econòmica i actualització model annex XII de la Resolució de 21 de juny de 2022, de la Vicepresidència i Conselleria d'Igualtat i Polítiques Inclusives, per la qual es van convocar els acords d'acció concertada en matèria de servicis socials en els sectors d'atenció a persones amb diversitat funcional, infància i adolescència, persones en situació o risc d'exclusió social i majors dependents, 2022-2026.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10944

Data del DOGV
:   26-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/13199

CVE
:   HTHK-G-9420-20081

Data del document
:   20-12-2024

Organisme emissor
:   Vicepresidència Primera i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives

La Llei 3/2019, de 18 de febrer, de la Generalitat, de servicis socials inclusius de la Comunitat Valenciana (DOGV 8491, 21.02.2019), establix en l’article 87.1, que els acords d'acció concertada són instruments organitzatius de naturalesa no contractual a través dels quals les administracions competents podran organitzar la prestació de servicis socials per entitats d'iniciativa social el finançament, l’accés i el control de les quals siguen de la seua competència i s’ajusten al procediment i als requisits que preveu la llei i la normativa sectorial que siga aplicable.

Pel Decret 181/2017, de 17 de novembre, del Consell, pel qual es desenrotlla l'acció concertada per a la prestació de servicis socials en l'àmbit de la Comunitat Valenciana, per entitats d'iniciativa social (DOGV 8197, 23.12.2017), s'aprova el reglament que regula els requisits, procediment, contingut i condicions bàsiques per a la implantació, execució i desenrotllament dels acords d'acció concertada. Este decret ha sigut modificat pel Decret 188/2021, de 26 de novembre, del Consell.

D'acord amb l'article 13 del Decret 181 esmentat correspon a la persona titular de la conselleria competent en matèria de servicis socials efectuar la convocatòria de concerts amb entitats d'iniciativa social, mitjançant la resolució, que ha d'arreplegar aquells aspectes i elements que establix esta norma, delimitant l'objecte i, si és el cas, nombre de places i característiques de les prestacions susceptibles de concert; així com els criteris de valoració d'entitats, centres i servicis per a la resolució del procediment de selecció i adopció d'acords d'acció concertada, tant en funció de les disponibilitats pressupostàries, com de la necessària continuïtat i garantia de qualitat del servici que presten les entitats d'iniciativa social, sota els principis de transparència, publicitat i no discriminació.

Així, mitjançant la Resolució de 21 de juny de 2022, de la Vicepresidència i Conselleria d'Igualtat i Polítiques Inclusives, es van convocar els acords d'acció concertada en matèria de servicis socials en els sectors d'atenció a persones amb diversitat funcional, infància i adolescència, a persones en situació o risc d'exclusió social pertanyents a col·lectius vulnerables i a persones majors dependents, per al període 2022-2026 (publicada en el DOGV 9371, 29.06.2022), correcció d'errors d’esta (publicada en el DOGV 9389, 22.07.2022) i nova correcció d'errors (publicada en el DOGV 9429, 16.09.2022).

En l’annex I d’aquesta resolució s'establix en l'apartat 2 de l'article 24 l'obligatorietat de l'entitat titular del centre «de presentar, abans del 15 de gener de l'exercici següent, a l'òrgan de participació del centre el compte anual, en el qual apareixeran reflectits tots els ingressos (abonament de mensualitats per l'Administració) i gastos de personal, gastos corrents i gastos generals que es determinaran mitjançant model oficial per part de l'Administració». Al seu torn, en l'apartat 3 del mateix article es regula la presentació tant de la memòria econòmica (resum econòmic, annex XII (model 19)) com de la memòria justificativa de les actuacions i el compliment de les condicions que s'establixen en el concert social, les quals «hauran de ser remeses per via telemàtica abans del 31 de gener de l'exercici següent al seu corresponent expedient d'acció concertada».

Pel seu costat, en l'article 26, dins de les obligacions del titular dels centres concertats en el punt j) de l'apartat 1, es disposa la presentació d'una auditoria externa en la qual conste el finançament rebut en concepte d'abonament de l'acord d'acció concertada, i, l'apartat 5 de l'article 24 instituïx la figura de la «instrucció» com a mode de regular els mecanismes per a garantir l'equilibri entre la compensació i els gastos finançables. Per consegüent, i vista la necessitat d'homogeneïtzar conceptes i facilitar el compliment de les obligacions de les mateixes entitats d'acció concertada, es va elaborar la Instrucció 2/2024 «Modificació de la Instrucció 1/2024 relativa a la justificació dels gastos de les entitats concertades del Sistema Públic Valencià de Servicis Socials per Resolució de 21 de juny de 2022, de la Vicepresidència i Conselleria d'Igualtat i Polítiques Inclusives per al període 2022-2026» i Instrucció 4/2024 «Instrucció sobre l'auditoria externa relativa a la justificació del finançament rebut per l'acord d'acció concertada», dictades per la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials.

Després de l'emissió de les instruccions, esmentades en el paràgraf anterior, es veu la necessitat d'adequar a estes l'annex XII (memòria econòmica, model 19), establit en la mateixa Resolució de 21 de juny de 2022, a fi de facilitar el seu emplenament per part de les entitats concertants, així com ampliar el termini de presentació, tant de la memòria econòmica com de la memòria justificativa per a facilitar a les entitats concertades complir amb el que es disposa en les citades instruccions.

En virtut de l'exposat, i fent ús de les facultats que conferix l'article 1 del Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda en relació amb l’esmentat article 13 del mencionat Decret 181/2017, de 17 de novembre, del Consell, a proposta de la persona titular de la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials,

RESOLC

Article primer. Modificació de l'apartat 2 de l'article 24. «Comprovació i control del gasto».

Es modifica l'apartat 2 de l'article 24 de la Resolució de 21 de juny de 2022, «Comprovació i control del gasto», que queda redactat com seguix:

«2. L'entitat titular del centre haurà de presentar, abans de la incorporació de l'annex XII en el corresponent expedient d'acció concertada, a l'òrgan de participació del centre el compte anual, en el qual apareixeran reflectits tots els ingressos (abonament de mensualitats per l'Administració) i gastos de personal, gastos corrents i gastos generals que es determinaran mitjançant model oficial per part de l'Administració (annex XII)».

Article segon. Modificació de l'apartat 3 de l'article 24 de la Resolució de 21 de juny de 2022, «Comprovació i control del gasto».

Es modifica l'apartat 3 de l'article 24. «Comprovació i control del gasto», que queda redactat com seguix:

«3. Així mateix, una vegada aprovat per l'òrgan de participació del centre el compte anual de l'exercici, l'entitat elaborarà:

– la memòria econòmica (resum econòmic, model 19, annex XII), que haurà de ser remesa per via telemàtica abans del 31 de març de l'exercici següent al seu corresponent expedient d'acció concertada.»

– la memòria justificativa de les actuacions i el compliment de les condicions que s'establixen en el concert social, que haurà de ser remesa per via telemàtica abans del 31 de gener de l'exercici següent al seu corresponent expedient d'acció concertada.

Si no es realitzen les trameses esmentades en les dates establides, l'entitat serà requerida perquè en el termini no prorrogable de deu dies entregue la documentació.

La direcció general competent en la matèria d'acció concertada adoptarà les mesures considerades oportunes en el cas de no remetre's esta documentació.»

Article tercer. Substitució de l'annex XII de la Resolució de 21 de juny de 2022

Se substituïx l'annex XII de la Resolució de 21 de juny de 2022 pel que s'adjunta en la present resolució.

Contra la present resolució, que posa fi a la via administrativa, les persones interessades podran interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Així mateix, amb caràcter potestatiu podran interposar recurs de reposició en el termini d'un mes a comptar des de l'endemà de la seua publicació, davant el mateix òrgan que ha dictat la resolució. Tot això de conformitat amb el que establixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puguen exercitar, si és el cas, qualsevol altre que estimen procedent.

  

València, 20 de desembre de 2024

Susana Camarero Benítez

Vicepresidenta primera i consellera de Servicis Socials, Igualtat i Vivenda

Esta disposició conté annexos. Consulteu-ne la versió en PDF.